Papersnake/gushiwen huggingface dataset:
中秋四首和频伽居士灵芬馆韵 其四
夏翼朝（清代）

流光荏苒去，既去还复来。但愿人长久，坡老时低徊。

婵娟千里共，穷愁安论哉。坎壈增感伤，怀旧赋八哀。

谁著五铢衣，轻举凌尘埃。冰轮十分满，对影酬深杯。
万壑清流
蒲寿宬（宋代）

旨哉哲人语，有道亲为传。
清流出万壑，千载此两贤。
谁倾六月雪，洗我一片天。
妙趣不可极，如此山中泉。
赠裴司马
李白（唐代）

翡翠黄金缕，绣成歌舞衣。若无云间月，谁可比光辉。

秀色一如云，多为众女讥。君恩移昔爱，失宠秋风归。

愁苦不窥邻，泣上流黄机。天寒素手冷，夜长烛复微。

十日不满匹，鬓蓬乱若丝。犹是可怜人，容华世中稀。

向君发皓齿，顾我莫相违。
日磾调马图为吴克温题
罗玘（明代）

秺侯熟知马牝牡，不识蛾眉形好丑。低头摸马恐马瘦，胆碎浑忘身有首。

玉趾之前卢令令，耳边亦觉怒猊吼。欲拚百死问金人，雷霆在上敢开口。
余过荆州张安国已请祠先行
王质（宋代）

心事何曾吐一分，鼓严早已报三声。元戎十乘公先启，野渡孤舟我自横。

细看好山须少驻，缓摇柔橹莫多鸣。倘能黄鹤楼前见，安得春江尾柁行。
南歌子（林钟商）
张先（宋代）

残照催行棹，乘春拂去衣。海棠花下醉芳菲。无计少留君住、泪双垂。

烟染春江暮，云藏阁道危。行行听取杜鹃啼。是妾此时离恨、尽呼伊。
清明日游鹤林寺 其一
王野（宋代）

蒿目黄尘扰扰间，出门偶到鹤林山。仙花僧竹俱陈迹，白日青天祇自闲。
霖淫想郊园牡丹
李梦阳（明代）

园途雨泞花遥阻，倚杖流云洒北郊。纵使彩烟遍国本，岂逾清露足春梢。

卷心暗蕊须时苦，绿湿红沾任俗抛。传道魏绯累满眼，傍株今可结游庖。
拟大明铙歌曲十八首 其八 盘门入
胡应麟（明代）

盘门入，士诚泣。前歌后舞大师集，兵不血刃下城邑。

谁其帅者公魏国，归市弗止廛弗易。万姓欢呼颂皇德，二敌既歼皇之土东极。

沧溟南亘楚长驱，入中原孰敢余阻。
绍兴亲享明堂二十六首 其二十一 皇帝饮福用《胙安》。
郊庙朝会歌辞（宋代）

孰谓天远，至诚则通。孰谓地厚，与天则同。惠我纯嘏，克成大功。

握图而治，如日之中。
庐山九日
李梦阳（明代）

庐山随晚坐，江汉净秋襟。九日黄花雨，书堂红叶深。

细云飘古帙，寒兕吼空林。不用风吹帽，尊前有静琴。
归兴
释文珦（宋代）

归兴比春浓，迢遥发镜中。
船头指西日，帆腹饱春风。
岸柳眉舒黛，源桃脸露红。
到家天已暝，童穉候衰翁。
至五龙宫
区大相（明代）

山暝昼闻猿，仙宫向水源。阴天龙护法，古洞鹤能言。

树密林先暗，泉鸣溪乱喧。不辞登陟险，陡觉近天门。
杜季习游恒山谒府帅刘公辄次刘彦常韵作二诗送之 其一
沈与求（宋代）

勇往都忘去路难，胸吞螭虎气桓桓。吴头楚尾三年梦，塞北江桓五月寒。

瘦马系门留我别，明珠携袖许谁看。书生自有西江量，何止能濡舌本乾。
夏夜径山退上人兰若纳凉
王锡（南北朝）

一入清凉境，不知有炎热。山深云气浓，松茂月痕缺。

烦涤阴涧云，寒生幽崖雪。坐久身心间，禅镫半明灭。

既远红尘网，复遇青莲舌。相与谈空空，性真亦了彻。
和杜凝台观察登雅州城楼 其三
曹焜（清代）

从军两度阅秋冬，蕉鹿偏教得失重。叱驭未妨过峻阪，诧牛曾此劝春农。

朝开毳帐炎风入，夜草边书冻墨浓。惭愧白衣犹领职，扬舲三月下巴賨。
草堂诗 其十
喻汝砺（宋代）

锦宫城西春草芳，杜陵客子忧思长。浴晴晚树淡浮绿，卧水幽思深度香。

交情悯悯言燕阻，旧国迤迤云山苍。白蘋洲渚落日晚，明边正衔归雁行。
同谊书记游查山留题净无染西南林壑
王逢（元代）

地涌丛林小翠屏，海吞孤嶂半螺青。
岩扉老衲忘人我，石甃神丹护甲丁。
吴甸土寒黄耳魄，秦山草歇白蛇腥。
放歌适在风埃表，幢节浮空若下听。
立春后泛舟山堂寻陈肖坡学博故居
丁士一（清代）

旧隐今何处，幽寻荡桨行。人家多近水，春树已藏莺。

石净尘无迹，溪洄瀑有声。桃源深不见，遥望白云生。
暮登龙山游石浪庵月出始归
顾敩愉（清代）

古树生浓阴，四顾山色暝。清溪罗众岫，苍翠无定影。

牵衣避榛林，直到无人境。置身崔巍间，远目已可逞。

下俯若颓浪，上刺如脱颖。幽谷魑魅潜，古洞龙螭猛。

闲行入山寺，更喜俗事屏。梵声出高寒，禅心惬闲情。

胡麻满地种，散漫无畦町。陆离三株树，的皪九光杏。

清露濯琼枝，明霞荫金鼎。既滋兰九畹，又树蕙百顷。

惝恍灵踪远，豁达尘梦醒。独怜此中趣，尽属幽僧领。

携尊时命酒，试水或啜茗。攀援尚未毕，所恃秋日永。

须臾光景暮，系之愿长绠。寻幽意忘倦，来处不复省。

徐看返照灭，新蟾散清景。一径入杉萝，遍地纷藻荇。

泉鸣孤涧底，鹊语万松顶。阴火夜潋滟，雾淞秋晦冥。

坛虚彩虬跃，霜下素鹤警。同游指前峰，观止不敢请。
由东峰至落雁峰
谢章铤（清代）

忽逐飞雁同高举，眼底何曾有险阻。诸峰俯首一峰尊，清渭浊河渺何许。

金银宫殿接上方，空中偶坠仙人语。不知前身果何属，笑折莲花问玉女。

洗头盆小天池枯，但见危梁窜苍鼠。礼官威仪有盛衰，神灵真气无消沮。

小草都因雨露奇，野人辄觉须眉古。吁嗟我本谢家孙，到处能为青山主。

如何作诗不惊人，欲追李白寻初祖。
次韵显翁幽居即事
吕南公（宋代）

文高只合论钱神，屈膝须防望贵尘。轩冕未来应有命，丘园随贵亦安身。

山樵水钓心常逸，夜坐朝耕乐更均。嗟我久怀农圃计，何时操耒即相亲。
送明甫赴铜铅场六言七首
刘克庄（宋代）

世禄鲜由礼法，家驹勿使荒嬉。
但愿儿读十纸，孰云孙隔一皮。
感故府二首
李建勋（唐代）

戚戚复戚戚，期怀安可释。百年金石心，中路生死隔。

新坟应草合，旧地空苔色。白日灯荧荧，凝尘满几席。

悒悒复悒悒，思君安可及。永日在阶前，披衣随风立。

高楼暮角断，远树寒鸦集。惆怅几行书，遗踪墨犹湿。
除夜
朱淑真（宋代）

爆竹声中腊已残，绀酥酒暖烛花寒。
朦胧晓色笼春色，便觉风光不一般。
晚步
杨万里（宋代）

清水芙蓉未肯开，暑天花草底差排。
鹿葱金凤何为者，也得园亭护两阶。
师绎题宫姊夫惠示湖庄佳句辄次韵
曹彦约（宋代）

车马喧人境，茅茨弃道旁。
无心天外得，有玉匵中藏。
领略烦诗将，勾收入醉乡。
会从盘谷老，野处日徜徉。
木兰花慢 花朝简陈竹士
杨抡（清代）

喜花朝到了，记生日，有人同。正淑景迟迟，轻阴漠漠，雨渍晴烘。

淑逢。一双社燕，想归来、还认旧帘栊。挽住天仙飞佩，忍教长恨西东。

偎红。切莫再飘蓬。把酒祝东风。倚秦嘉镜槛，年年岁岁，春意玲珑。

吴侬几多艳福，海棠巢直是蕊珠宫。定有鹃情蝶思好，词勾惹惊鸿。
登文昌阁
王礼（元代）

帘护朱棂绕槛斜，层层蹑级望无涯。名祠冠履游多士，穷岛弦无响万家。

环海抱山称胜地，罗奎缠璧散馀霞。曾知道脉宗邹鲁，文物于今喜渐加。
桃竹
华镇（宋代）

栽竹不栽桃，非关阆苑遥。桃花半春落，竹叶无时凋。

照水静苍翠，吟风冷飘萧。岁寒筠更绿，雨雪谩瀌瀌。
祇树庵
洪恩（明代）

竹映窗前水漱门，数声幽鸟报朝昏。行来恐踏苔痕破，目送山阴过远村。
赤嵌竹枝词 其四
孙霖（清代）

二八娇娃刺绣工，呼娘习惯便成风。新妆一队斜曛衬，小盖相携面半蒙。
淳熙三年发皇后册宝十三首 其十
郊庙朝会歌辞（宋代）

葛覃节用，樛木逮下。形为嫔则，夙已心化。兹临长秋，遂正诸夏。

以庆以祈，百祥来迓。
高氏石云
薛嵎（宋代）

阆仙曾得句，月下自推敲。
以此幽闲趣，长为淡泊交。
水寒梅照影，霜滑鸟归巢。
余亦同怀者，从君结把茅。
陆羽泉
周弼（宋代）

拟酌松根泉，先酹松下土。
瓯犧副都篮，拾薪自煎煮。
一杯复一杯，并酌连四五。
寄谢山中人，腹痛不累汝。
题唐子畏匡山读书图
德普（清代）

有客示我匡山图，万山深处人读书。丹青满眼生气逼，谁画此者唐六如。

曾闻兹山秀岩壑，襟带江湖控衡霍。长林绝地生风霆，飞瀑垂天挂帘箔。

谷窿云蓊相吐吞，藤萝为屋松为门。青冥无梯势突兀，探幽到此心神昏。

五老峰高人绝迹，三峡桥危心胆裂。閒招白鹤瞰神龙，深涧疑存太古雪。

咏茅选胜构书堂，牙签玉轴纷琳琅。无人唤起李太白，惜哉头白方徜徉。

披图谛玩经营意，惨淡霜毫无董巨。平生剩有山水情，颇爱读书无此处。
江上燕别（一作赵嘏诗，题作汾上宴别）
许浑（唐代）

云物如故乡，山川异岐路。年来未归客，马上春欲暮。

一樽花下酒，残日水西树。不待管弦终，摇鞭背花去。
市桥会郭千户作
解缙（明代）

沙碛茫茫塞草肥，桔槔峰上暮烟飞。交河北去天连海，苏武曾将汉节归。
遣兴次前韵
陈造（宋代）

斫水蕲断流，捻盐宁疗渴。
区区守荒学，笼鸟眩樊遏。
向来麋鹿守，只可樵牧活。
始其事诵数，魄似穷鬼夺。
文字取憎疾，见谓蜩螗聒。
回首辈行人，班剑或朝谒。
方嗟沈带减，正坐河鱼孽。
分无青云上，但有枯策阅。
峨峨指顶地，群口免骚屑。
醪敷儿为供，蜜脾手亲割。
蔽帚非世用，槁梧取已说。
非君莫逆者，此怀谁与说。
反求每日诳，百行收一节。
西来倾藁册，又满三百叶。
暮年了无得，付子镜中雪。
谩兴七首 其二
唐桂芳（明代）

青青荠菜和云瘦，白白梅花亚雪开。怪底江鸥野心性，窥鱼照影去还来。
惠山寺观御赐寺内王绂溪山渔隐卷歌
姚鼐（清代）

秋阴细雨梁溪前，停舸往酌第二泉。石岩偃仰神所窟，密林寒邃风泠然。

泉东穿过惠山寺，我从拄杖寻幽异。山僧手持王绂卷，语我前年寺中事。

火烬竹垆山房图，吏传天府琳琅赐。晃曜日月升虹霓，山僧室内瞻御题。

次看王画果神妙，清深意境穷天倪。山长水远合气势，人家渔艇从幽栖。

武林溪口落花出，西塞山外斜阳低。岂徒画师今莫跻，盂端自喜非常蹊。

三处题诗两番记，宜升秘笈同璋圭。我闻贞观天子求僧室，闇槛兰亭一朝失。

英主嗜好乃如此，岂如缃缥宫庭出。翰墨风流异代情，明廷故实村氓述。

况记此间迎翠华，寄畅园蒙频驻跸。不贤识小宜作歌，大政元存史臣笔。
诗 其七
拾得（唐代）

佛拾尊荣乐，为悯诸痴子。早愿悟无生，办集无上事。

后来出家者，多缘无业次。不能得衣食，头钻入于寺。
忆秦娥
黎廷瑞（宋代）

云根屋。东风四壁花如玉。花如玉。水仙伤婉。山矾伤俗。
高标懒玉时妆束。一丘一壑便幽独。便幽独。商山四皓，首阳孤竹。
满庭芳
钱宛鸾（清代）

宝镜凝霜，玉蓖斗月，见时曾未梳头。画帘垂地，风自荡银钩。

壁影暗描妩媚，开心处，不肯回眸。真无奈，生疏特甚，偏为落花愁。

红楼。终日倚，嗔他燕子，细语绸缪。想情如中酒，那付东流。

看把绣床整顿，才一会、又拨箜篌。谁知道，等闲春老，误了少年游。
长短星歌
黄庭坚（宋代）

正月虎，七泽阴风无避处。
少年射杀白额归，射十一岁赐旗鼓。
射月兔，翰墨功名归四杜。
中山毛遂定从还，十九上客谁复数。
三月龙，定力降来一钵中。
升腾便欲致云雨，十六开士观云风。
四月蛇，九蛇相辅成晋家。
屈原离骚射十五，不及之推死怨嗟。
五月马，十五国风多咏写。
汉将西极天马来，射十五城不当价。
六月羊，十岁小儿牧道傍。
他年叱石金华路，射十年前身姓黄。
七月猴，恒山八命列封侯。
当年传国射十射，想是衣冠骑土牛。
八月鸡，射妙灵台向晓啼。
五更风雨十八九，残月昏昏信可期。
九月狗，三窟深坑四荒走。
暮归得兔十六七，黄卢朱雀皆在後。
十月猪，白头一笑献士夫。
杀身愿为鲁津伯，申封兰王十四都。
十一月鼠，列十射辰配龙虎。
射十射年看仙飞，一朝化作蝙蝠去。
十射月牛，百户椎肥醉九州。
角端围寸射十五，良弓之材牛带牛。
晚春归思
王维（唐代）

新妆可怜色，落日卷罗帷。炉气清珍簟，墙阴上玉墀。

春虫飞网户，暮雀隐花枝。向晚多愁思，闲窗桃李时。
禅人并化主写真求赞
释正觉（宋代）

默默有句兮祖祖相传，心心无住兮灵灵自然。
石蕴玉而辉山，渊含珠而媚川。
千亿门开弥勒弹，三十年用俱胝禅。
一乘底事，百草头边。
长生院作寿 其二
吴当（元代）

天秩民彝不可磨，伤心蚁穴与蜂窠。无端紫绶红尘里，犹说先朝第几科。
赠澄江王芸阶先生七绝四首 其二
丁锡庚（清代）

追随杖履挹风流，我亦频登王粲楼。坐久浑忘城市闹，淡烟微雨话凉秋。
过乌衣巷故址 其二
朱为弼（清代）

夕照无言下水滨，故家池馆半荆榛。眼前多少山丘感，不独伤心为古人。
试中和节诏赐公卿尺诗
陆复礼（唐代）

春仲令初吉，欢娱乐大中。皇恩贞百度，宝尺赐群公。

欲使方隅法，还令规矩同。捧观珍质丽，拜受圣恩崇。

如荷丘山重，思酬方寸功。从兹度天地，与国庆无穷。
青玉案 春夜怀故人
李吕（宋代）

参横月落闻街鼓。指杨柳、天边路。冷澹梨花啼玉箸。

五云芝检，八花砖影，稳上鳌头去。

吹箫台冷秦云暮。玉勒嘶风弄娇步。四雁峰前凭尺素。

壁尘香减，绮窗风静，记得题诗处。
四时白纻歌五首 其五 夜白纻
沈约（南北朝）

秦筝齐瑟燕赵女，一朝得意心相许。明月如规方袭予，夜长未央歌白纻。
和章质夫成都运司园亭诗·西园
吴师孟（宋代）

十纪权臣第，修城外台宅。
乔木不知秋，名花数逾百。
远如山林幽，近与尘埃隔。
惠政裕一方，民犹以为窄。
春游
胡朝颍（宋代）

风烟冉冉草萋萋，乍雨还晴不作泥。
粉蝶乱随花片妥，黄鹂双压柳枝低。
一湾渌水明凫影，数里青山送马蹄。
无限春光吟不尽，浮红浪紫望中迷。
赠内弟程允夫三首 其一
朱熹（宋代）

外家人物有吾子，我乃平生未见尝。文字只今多可喜，江湖他日莫相忘。
袷乡回升楼
佚名（隋代）

端闱壮丽，羽术驍胜。
天偿毕晔，如日之升。
千官景从，万宇仰承。
辉光四弃，介福其膺。
将军教场墓
董嗣杲（宋代）

阅武场开傍古松，忽惊尘起废墙东。
黑蜂飞毒归锄下，白骨通灵入梦中。
花草地宽千骑勇，鼓鼙声撼一坏空。
若钱若马讹传久，难觅埋铭证异同。
送刘景元侍讲使交南
程敏政（明代）

天子龙飞天九重，恩覃率土如春浓。词臣宣命向南粤，一函紫诰金泥封。

都城二月东风缓，祖道初开柳芽短。行色遥临铜柱标，奎光预烛皇华馆。

两袖天香到日南，随处山川消瘴岚。楼船钲鼓蔽江下，想见蕃王迎使骖。

我闻交人最狂悖，解侦中原图向背。重译曾输白雉来，移书谩数青苗罪。

多君系出刘更生，正色昌言人所惊。要令绝域献忠款，非子孰堪当此行。

岭贽蛮琛随入贡，荷庆何人比麟凤。贮橐应无薏苡谗，吟囊岂待鸡林重。

容易恩光遍海涯，今皇圣德似重华。经帏史局需才彦，及早来归星汉槎。
偈颂一百三十六首
释惟一（宋代）

狮子吼，无畏说，
百兽闻之皆脑裂。
读陶元亮传 其一
吕本中（宋代）

我爱陶彭泽，解言归去来。醉眠犹遣客，却使世人猜。
酒边
仇远（元代）

儒官冷落似村居，蒲艾葵榴色色无。
却有一尊春酿在，醉眠犹胜楚三闾。
卜算子·四大因缘做
谭处端（元代）

四大因缘做。苦海凭船渡。一棹清风到岸头，得上无生路。人叹风贫苦。我步闲闲趣。脱体全空没一文，胜似石崇富。
句 其二
陈克（宋代）

易照水姿容，非复我登楼。
无梦令·我向幽窗守拙
尹志平（元代）

我向幽窗守拙。勘破春花秋月。得意便归来，好把身心休歇。休歇。休歇。锻就一炉春雪。
戏赠张五弟諲三首（时在常乐东园，走笔成）
王维（唐代）

吾弟东山时，心尚一何远。日高犹自卧，钟动始能饭。

领上发未梳，妆头书不卷。清川兴悠悠，空林对偃蹇。

青苔石上净，细草松下软。窗外鸟声闲，阶前虎心善。

徒然万象多，澹尔太虚缅。一知与物平，自顾为人浅。

对君忽自得，浮念不烦遣。

张弟五车书，读书仍隐居。染翰过草圣，赋诗轻子虚。

闭门二室下，隐居十年馀。宛是野人野，时从渔父渔。

秋风自萧索，五柳高且疏。望此去人世，渡水向吾庐。

岁晏同携手，只应君与予。

设罝守毚兔，垂钓伺游鳞。此是安口腹，非关慕隐沦。

吾生好清净，蔬食去情尘。今子方豪荡，思为鼎食人。

我家南山下，动息自遗身。入鸟不相乱，见兽皆相亲。

云霞成伴侣，虚白侍衣巾。何事须夫子，邀予谷口真。
赠宗先达半隐先生 其一
吕师濂（清代）

耆旧今谁在，吾宗叔父行。文教天下读，史故井中藏。

蓑笠辞三聘，琴樽促半床。非熊空有梦，安稳钓溪璜。
清海台送陈山人入京得山字
叶春及（明代）

旧游词客又燕关，岁莫逢君一解颜。把酒高台县落日，题诗寒色满苍山。

黄金宫阙行看近，白发风尘且未还。天上故人如见问，将携妻子鹿门间。
樊运使挽词
楼钥（宋代）

妙龄便有老成风，孝友丹心天与通。
师友渊源得西洛，文章声价冠南宫。
固知夫子才难用，犹喜先生道不穷。
他日凤皇山下路，几人下马拜茔中。
扬州官舍赠徐稼庭司马
袁棠（清代）

判醉为君尽一卮，梅花水部有新诗。蜀冈二月春堪画，社日东风雨似丝。

官位已看黄绶贵，交情还记布衣时。故人分俸寻常事，郑重平生鲍叔知。
三月三日西湖第三桥四首
方回（元代）

北曲南歌日日新，红妆不逐落红春。
网鱼野老何曾觑，岂是心肠木石人。
贻传神 其一
黄裳（宋代）

默默紫玄像，萧萧青竹轩。相看谁有道，无问亦无言。
山斋独宿赠晏上人
杨衡（唐代）

幢幢云树秋，黄叶下山头。虫响夜难度，梦闲神不游。

窗灯寒几尽，帘雨晓阶愁。何以禅栖客，灰心在沃州。
登岳阳楼陪宴诸公赋此见意
苏仲（明代）

危楼突兀倚巴东，山色湖光指顾中。千古笑谈无俗客，一时英迈有诸公。

弦歌响振飞云白，杯酒倾残落日红。我自低头看范老，一碑高揭海天雄。
熙宁祀皇地祗十二首
佚名（隋代）

神兮来下，享此苾芬。
酌献雍雍，执事孔勤。
神之还矣，忽乘飞云。
遗我祺祥，物象忻忻。
新正海棠石榴盛开约同乡燕会
庞尚鹏（明代）

海棠凌雪压枝红，苒苒榴花竞朔风。幽赏共寻真率会，豪谈疑对滑稽雄。

高轩几夕虚陈榻，别墅何人访谢公。天送江乡春事早，却教清啸一尊同。
挽籍溪胡先生三首 其一
朱熹（宋代）

夫子生名世，穷居几岁年。圣门虽力造，美质自天全。

乐道初辞币，忧时晚奏篇。行藏今已矣，心迹故超然。
赠日者陆道人
曾丰（宋代）

象彖该无极，蓍龟识未然。
学穷精髓处，谈入发毛颠。
着脚九流外，回头三画前。
屈伸皆在我，造物更无权。
杨花
曹勋（宋代）

春光谁占得，杨花独自知。
未到传消息，将归送别离。
随风飞更急，入户舞还低。
大有撩人处，妆台恼画眉。
留守安抚司徒侍中生辰三首
强至（宋代）

凛凛威名远迩知，去年谈笑屈西陲。
平时旌节临全魏，计日朝西起一夔。
狎赐彩衣今礼数，待还绣衮旧麻词。
佇看来岁称公寿，荀令依前在凤池。
与山庄子仁侄东园看梅四首
杨万里（宋代）

仰树看花不见梅，闻香疑有别园开。
更行数步偶回首，却被青松映出来。
万籁
米芾（宋代）

万籁寒空响，群山隐映开。迟迟暮钟里，且唤竹舆来。
病起有感
曹勋（宋代）

老去心情在一廛，是中忧乐称华颠。
因知不悮三三句，空近偷安九九年。
生死去来浑付梦，火风煎迫谅非坚。
第知一裰安排了，任我朝昏且信缘。
读太平广记三首 其一
张嵲（宋代）

禁苑茫茫尽日吹，桃红李白祗青枝。唯馀阿醋偏骄妒，不畏封家十八姨。
溯河
曾巩（宋代）

客舟溯河西北行，日夜似与河流争。不知汹汹竟何为，怒意彼流何时平。

但疑天地送秋至，恶雨疾风相触声。我病入寒饶睡思，归梦正美还遭惊。

东南水乡我所住，杨花散时春水生。湖江渺邈不见岸，汩汩自流无可憎。

石泉百丈落山觜，流纵有声清可听。莫如流水极凶骜，土木暂触还轰轰。

吁嗟造化何厚薄，恶物受禀无由更。
送潘德久使蓟门
陆游（宋代）

昆崙东分一枝浑，奔蹴砥柱经龙门。羲皇受图抚上古，神禹治水开中原。

三灵实扶艺祖业，万国共仰东都尊。群儿撞坏吁可叹，顾使残虏今游魂。

因君试求出师路，孟津白马应如故。不须更议系河桥，北风正可乘冰渡。

颇闻卢龙已数尽，复道飞狐合屯戍。辕门倘驻拂云祠，烽火应过明妃墓。

君归解鞍藉芳草，细谈塞北忘予老。读书饮酒待贼平，万丈参旗方下扫。
昨日之热一首赠赵彦强
吕本中（宋代）

昨日之热未为热，凉风颇随团扇发。今日之热不可言，西山火炎尘障天。

高楼坚坐若燔炙，常恐秋到无夤缘。与君相从今几日，欲度一日如长年。

忆昔京城值秋雨，人家邂逅得细语。不愁归舍少薪米，且喜尊前好宾主。

去年君自云中归，隔巷寻君相劳苦。是时强虏在城下，耳犹厌听贼营鼓。

岂知丧乱到江南，同向宣城过残暑。晚来一雨天遂凉，便思约君来对床。

床前适有新酒熟，君醉可舞吾能狂。醉中谈天亦未妨，回船吴中君勿忙。
五月五日领客泛舟
吴芾（宋代）

要同佳客濯清泉，却下危楼上画船。
拭目已看云际月，洗心还爱水中天。
更无暑气侵尊俎，但有薰风入管弦。
我欲就闲行作别，且拼一醉共陶然。
寄题休宁赵氏云屋省心翠侍问道亭有有堂五首
方回（元代）

心属何人省者谁，自家主宰自家知。
从来此地惺惺处，不要医工用药医。
秀亭秋怀十五首
方回（元代）

乐莫乐登高，亦复悲莫悲。
乐兮携佳人，樽酒相追随。
惨惨古戍携，烟寒秋角吹。
悲从此中起，孤游偶臻兹。
城南百尺楼，前是未有这。
城外两三冢，新葬复是谁。
往者已足鉴，百世悬可知。
别海南黎民表
苏轼（宋代）

我本儋耳人，寄生西蜀州。
忽然跨海去，譬如事远游。
平生生死梦，三者无劣优。
知君不再见，欲去且少留。
寄岳麓禅师三首 其二
释德洪（宋代）

饱参衲子一千指，古格丛林二十年。想见升堂提祖令，道容水雪照人天。
示崇宁长老允和
邹浩（宋代）

安心得髓遇升平，不似云门不解行。聊与祖师分半座，湘山顶上放光明。
初至襄阳与熊心开总理夜话
梁朝钟（清代）

虎帐铜壶夜气清，羽林十万静无声。单于冬入残三辅，汉上秋无絷九营。

勿虑卫青终失宠，无劳贾诩更谈兵。吴山楚水年馀别，残角空阶尽月明。
挽亲家孟从吾
牟巘五（宋代）

东野哭其子，难存百感身。
孤孙犹在抱，行路亦沾巾。
满目家园树，何时泪叶春。
诸生为执绋，良足化乡人。
偈颂二百零五首
释正觉（宋代）

九月又重阳，菊华依旧黄。
渊明是醉不是酒，荡荡游心於大方。
和马先生雨中见过四叠前韵
赵公豫（宋代）

连朝风雨苦凄凄，邮得贤书到浙西。带屐冲泥叨饫液，贻来新咏又相携。

清霜落木初成绛，浅渚依鸿半作啼。偶合温家谐韵事，司农掌印有能妻。
侍应平坡侍郎郊行口占二首
林景熙（宋代）

春霖卷流芳，霁旭浮远野。
白首贞元人，相期古松下。
汲颍水
刘攽（宋代）

城中凿井非不深，苦泉欲饮先烦心。天生颍水似碧玉，盛夏一酌逾千金。

野童絜壶不盈斗，清能照眉甘适口。未曾一饭过闾里，犹以空瓶累川后。
过崇效寺访雪坞上人
汪文柏（清代）

墟里绽寒烟，平林扶秋霁。眷兹了心人，苦吟为活计。

夙披霞上篇，未觏心先契。漱茗粲周旋，剧谈忘久憩。

泛览《大藏》书，深研百千偈。性海慕《华严》，从师探密谛。

藤叶飏轻幡，黄花补金砌。屋角枣垂红，素令偏新丽。

静对茁清思，启轩延远睇。复恐俗物来，预戒禅关闭。
挽贺运管二首
刘宰（宋代）

赫赫儒宗裔，堂堂公相家。
清规凛冰雪，荐墨烂云霞。
未协生桑梦，俄兴逝水嗟。
摇怜遗爱在，月澹戈溪花。
题云海亭
王谌（南北朝）

二十年前曾到此，重来又是晚春时。
芦因水长全然短，山被云遮分外奇。
渔艇添成古图画，雁行点破碧瑠璃。
布衣憔悴江湖客，闲倚栏干自觅诗。
稽山漫作一首
苏籀（宋代）

三餐佚豫年其有，一醉陶然日不贫。
发议讵堪登膴仕，费赀端为速嘉宾。
屡空蜀信匮囊药，稍俲越吟追里邻。
刘白殊无记人句，奇章高设岂应频。
送黄机宜叔愚归省四明
喻良能（宋代）

洒落孤标第一横，笑谈倾座气横秋。
聊参机密东州幕，曾与风横玉局游。
听雨忽惊形梦寐，临风那肯更迟留。
橘堂想像多佳致，恨不追参李郭舟。
为朱大理赋墨梅寓丹家意以大理明此故求正云 其二
凌云翰（元代）

知白全资守黑功，一花便与万花同。要知玉兔翻身处，春满乾坤六六宫。
吴对山跋 其一
何梦桂（宋代）

一点灵犀传地理，明如指掌秘通神。潜斋不作周公梦，閒使人参郭景纯。
寄题黄静斋
王义山（宋代）

静中乐处是琴书，此乐输君二美俱。
明镜无尘佛关捩，内丹养美夜工夫。
梅花窗下参同契，翠草庭前太极图。
探得黄庭真诀了，不须更看养生符。
东林院
何麟（宋代）

此地非庐岳，东林邂逅过，
我羞陶靖节，僧异远头陀。
金陵怀古 其二
刘文炤（清代）

霜草芒鞋访旧京，景阳回首泪纵横。埋金未必成秦厌，销铁安能御晋兵。

自古山川难恃险，从来花鸟易伤情。南朝过眼繁华尽，倚杖长干看月明。
冬夜有感
李新（宋代）

蓼虫常食苦，旅雁自知寒。
谈士惜卷舌，将军解愁鞍。
雪霜满天冬夜永，地炉无火青灯残。
功名富践苦不早，一年百日红尘道。
西还故国无故人，憔悴少年心已老。
读书当许万户侯，岂意却作苏秦羞。
深取闾阎薄徒笑，鲁人不识东家丘，
吾祖谪官还旧里，灞陵亭尉犹低视。
少卿偶作匈奴降，陇西士人惭姓李。
由来人世轻不遇，文章第一空徒尔。
俛出跨出何施颜，当时悔过淮阴市。
夜深气射青云霄，此生早晚当乘轺。
弹冠举手揖豪贵，行得紫绶牢结腰。
本是壮夫志，几成儿女曹。
平生重恩义，聊为寄风骚。
陈后主
韦骧（宋代）

绮阁宝为床，庭花曲韵长。三妃惑沈湎，十客助骄荒。

不作强邻备，还罹独足殃。胡颜犹侍饮，更献请封章。
送李季允侍郎归蜀五绝用禅房花竹幽为韵
刘宰（宋代）

日脚收新雨，禅房早得秋。
重来应更好，谁与共清幽。
苦热
多敏（清代）

池荷送香气，露坐判微凉。归鸟急高树，幽花明夕阳。

室霉搜蠹简，草细蔓蛇床。辟暑愁无计，难寻冰雪方。
春後微雪一宿而晴
范成大（宋代）

彩胜金旛换物华，垂垂天意晚平沙。
东君未破含春蕊，青女先飞剪水花。
夜逐回风鸣瓦垄，晓成疏雨滴檐牙。
朝暾不与同云便，烘作晴空万缕霞。
澹岩游五首
洪彦华（宋代）

闻说澹岩天下稀，乘闲得得叩岩扉。
中虚上透真奇观，□□□□□悟机。
送胡月山归湖山
陈郁（宋代）

知从清浅水边来，标致孤高似老梅。
华馆久同佳客住，饭囊多为贵人开。
消除世虎抄花谱，发越吟情恋酒杯。
记取逋仙欠诗嗣，祠香火莫尘埃。
剔银灯·昨夜一场风雨
杜安世（宋代）

昨夜一场风雨。催促牡丹归去。孙武宫中，石崇楼下，多情怎生为主。真疑洛浦。云水算、杳无重数。独倚阑干凝伫。香片乱沾尘土。争似当初，不曾相见，免恁恼人肠肚。绿丛无语。空留得、宝刀翦处。
相忆泪
元稹（唐代）

西江流水到江州，闻道分成九道流。我滴两行相忆泪，

遣君何道遣人求。除非入海无由住，纵使逢滩未拟休。

会向伍员潮上见，气充顽石报心仇。
次韵钱郎中豫六客堂碧澜堂二绝 其一
王十朋（宋代）

六客高风久已无，花间谁对谪仙壶。星躔一夕光芒动，如有仙舟入画图。
颂古五首·黄龙三阕
释文准（宋代）

人人生缘，北律南禅。
道吾打鼓，华亭撑船。
赠彦清 其二
洪皓（宋代）

门下栖迟近一年，郎君高义薄云天。傥能一语宁三国，应有嘉名万古传。
赠儒医卜养正
李俊民（金朝）

孰亲如身在所慎，一病能恼安乐性。囊中探丸起九死，以其病病人不病。

岂独和扁号神圣，能于鬼手夺人命。尝闻上医可医国，何不使权造物柄。
前日以诗赠贾麟进士繼蒙和答而杨蟠从事亦随
强至（宋代）

爱君气干霜松老，一见相投许肝脑。
岂同世上秋叶交，不及岁寒如电扫。
有才无命三十强，寂寞吟斋膝长抱。
愁来遍踏公卿门，绽褐不缝谁改造。
文章直吐元化胚，天朴岂须施斧藻。
长篇下笔纵立成，一字未曾伤草草。
辞源奔注吞众人，有似惊潮没孤岛。
善君取友论片能，不学常情求百好。
琢磨六艺相与游，我愧性灵昏椹枣。
平湖绿净时招邀，烂熳清尊为君倒。
客涂见月凡几圆，倦马声饥奴色槁。
路傍甲第欺儒冠，奴厌腥肥马馀藁。
我疑造物偏膏粱，富贵何缘悭有道。
贯糜巨室君空囊，朱紫摩肩君衣皁。
大鹏宁合安寻常，怒翼天池终刷澡。
功名岂必收目前，两鬓未银犹得早。
颜彭骨朽千万年，漫与后人论寿夭。
君其努力攀青云，盛醉春风酿香稻。
泛照湖游天章二首
吴奎（宋代）

愁霖不肯已，阴结弥二旬。
吾游欲及时，秉烛出城门。
泛泛一画欲，密坐环亲宾。
爽气忽侵袂，重云稍逡巡。
俄顷万里晴，鬼魅伏清晨。
日光溜水态，照灼无涯垠。
轻烟缅以没，微风飚然振。
菰蒲动幽响，拨刺惊潜鳞。
浮沈戏鸥鹭，荡漾开萍苹。
榜人发欋歌，渔翁理罾缗。
激越自成态，潇洒何其真。
清辉不可状，野思徒纷纭。
弭棹山之阿，行行问吾民。
莓苔粘侧迳，马足绝纤尘。
青谿曲折度，茅屋经过频。
川涂斗开阔，夷路夹松筠。
右转耸云构，广降砻翠珉。
佛殿烁金碧，标榜自玉宸。
脩廊盘磴道，等级华堂新。
最后敞高阁，扃藏帝室珍。
冥心一薰拂，璨璨罗星辰。
大哉三圣笔，天纵妙入神。
名家数几百，较古谁为邻。
山头见塔影，树杪排嶙峋。
直上遽登造，爱奇忘艰辛。
秋容媚虚旷，蔼蔼扬奇芬。
群峰出圭角，万象皆缕陈。
森爽翠欲滴，苍茫寒袭人。
远心穷碧海，逸兴凌高旻。
踌躇下烟麓，盼眄行复询。
僧言王右军，遗蹟永和春。
兰亭有曩基，墨池含漪沦。
书室閟灵像，五亭馀圆囷。
次第与探历，毕景颐厥因。
简累脱纷滓，遗荣终幅巾。
逍遥自得场，此节固离伦。
愤耻以寄傲，则非吾所遵。
凉飚拂脩竹，暮霭起长津。
缨佩顾为忝，城郭宜尔亲。
回首已遥碧，怳然尘世分。
送监生马纯玉归省
谢晋（明代）

五载编摩近紫宸，一朝归省出成均。马周辞阙丹心在，莱子趋庭綵服新。

山店酒香寒驻马，江亭月色暮留人。东风又绿瀛洲草，回首乡园总是春。
次韵程以忠同饮
方回（元代）

风云变化世常有，丘壑盘旋谁与同。
驾驭孟嘉真得势，滑稽方朔浪言工。
律严诗友何妨少，租薄秋田亦幸丰。
两手搔头指欲秃，犹堪举酒吸长虹。
次韵何宪脩途倦游怀鄱阳唱和之乐
王十朋（宋代）

马上诗成驿使驰，社中犹恨使来迟。不堪冀北群空后，况是江东日莫时。

春半莺犹懒呼唤，雨多鸠亦厌分离。论文尊酒何时共，公说归期我去期。
崇寿客舍夜闻子规得三绝句写呈平父兄烦为转寄彦集兄及两县间诸亲友 其一
朱熹（宋代）

空山初夜子规鸣，静对琴书百虑清。唤得形神两超越，不知底是断肠声。
浅夏独行奉新县圃
杨万里（宋代）

我来官下未多时，梅已黄深李绿肥。
只怪南风吹紫雪，不知屋角练花飞。
尉迟杯
陈允平（宋代）

长亭路。望渭北、漠漠春天树。殷勤别酒重斟，明日相思何处。晴丝飏暖，芳草外、斜阳自南浦。望孤帆、影接天涯，一江潮带愁去。

回首杜若汀洲，叹泛梗飘萍，乍散还聚。满径残红春归后，犹自有、杨花乱舞。怅金徽、梁尘暗锁，算谁是、知音堪共语。尽天涯、梦断东风、彩云鸾凤无侣。
九日
朱淑真（宋代）

去年年月愁何限，重上心来益断肠。秋色夕阳俱淡薄，泪痕离思共凄凉。

征鸿有阵全无信，黄菊无情却有香。自觉近来清瘦了，懒将鸾镜照容光。
万年县中雨夜会宿寄皇甫甸
姚合（唐代）

县斋还寂寞，夕雨洗苍苔。清气灯微润，寒声竹共来。

虫移上阶近，客起到门回。想得吟诗处，唯应对酒杯。
临水亭
王适（唐代）

高馆基曾山，微幂生花草。傍对野村树，下临车马道。

清朗悟心术，幽遐备瞻讨。回合峰隐云，联绵渚萦岛。

气似沧洲胜，风为青春好。相及盛年时，无令叹衰老。
飞燕
郭廙（明代）

弱羽参差翠黛寒，飞来飞去画梁间。池塘影拂蒲风落，林巷身沾杏雨还。

出户谁怜娇客在，入楼应识美人閒。乌衣故国知何处，万里苍茫海上山。
西湖十咏 其十 两峰插云
尹廷高（元代）

嶙峋对峙势争雄，古塔疏林杳霭中。写尽西湖烟雨障，双尖如笔閤晴空。
再用前韵酬达夫 其八
刘弇（宋代）

露房霞颊迎人笑，订订芳菲第几流。黄四娘家无数梦，玄都观里一番愁。
寄润之弟兼附呈伯兄 其二
彭汝砺（宋代）

江外如今独转蓬，思君不敢望飞鸿。寸心引逐征云北，孤梦争先落叶东。

卧病此时千里隔，微吟何日一樽同。却嗟逐客为羁客，还见春风换朔风。
夜大风
晁说之（宋代）

夜半江头清客耳，彷佛钟声风雨里。
雨收风冷独严威，鼍号龙战江声徙。
政是夫差破吴时，鼙鼓百万当者靡。
白头嵩客柰此何，他年惯听山之阿。
唯彼天地之中央，岫埙篪谷宁厌多。
吾土信美小人哉，何不处处作好怀。
再用前韵赠高缙之三首 其一
陈造（宋代）

晴色与春违，香红不馀漂。出郭纵远目，草长麦齐腰。

诗来慰幽独，吮讽芬兰椒。招月作三益，庶用娱中宵。
读东坡居士南迁诗
释道潜（宋代）

居士胸中真旷夷，南行万里尚能诗。牢笼天地词方壮，弹压山川气未衰。

忠义凛然刚不负，瘴烟虽苦力何施。往来惯酌曹溪水，一滴还应契祖师。
赠漳州崔使君乡饮翻韵诗
黎瓘（唐代）

惯向溪边折柳杨，因循行客到州漳。

无端触忤王衙押，不得今朝看饮乡。
大水后得雪 其二
牟巘（宋代）

萧条篱落胜于村，还径人稀早闭门。过眼风花才一瞥，到头石笋只双蹲。

何妨岁恶诗仍好，那笑炉空火自存。笑咏车斜徵雪事，诸君本本又元元。
题廖凤舒《新粤讴》四首 其一
曾习经（清代）

涉想岂更此而忆，闻歌辄唤奈何声。时间自有真天籁，约略风诗见性情。
赠俞清老
韩驹（宋代）

偃卧一茆屋，给事两胡奴。日吃脱粟饭，时乘下泽车。

人生但如此，其实足自娱。过此诚更乐，不及复何如。
初到郡斋三首
宋祁（宋代）

我里诚云乐，公今况释劳。
秋蒪不下豉，霜蟹恣持螯。
林静来晨燎，江喧入夜涛。
功成奋嘉藻，宁欲傍离骚。
题集贤都事石林 其一
李士瞻（元代）

琪树亭亭广万章，屹无枝叶蔽严霜。相逢请看中流柱，未必崚层似尔长。
赠施道州二首
刘克庄（宋代）

施先生学有源流，家自长安徒益州。
畴昔建牙当一面，只今失益托诸侯。
身侨岳麓无生计，目断岷峨起暮愁。
闻道汉廷须黼黻，蜀珍那得此淹留。
明妃曲二首·其一
角安石（宋代）

明妃初出汉宫时，泪湿春风鬓角垂。
低徊顾影无颜色，尚得君角不自持。
归来却怪丹青手，入眼平生几曾有；(几曾有 一作：未曾有)
意态由来画不成，当时枉杀毛延寿。
一去心知更不归，可怜着尽汉宫衣；
寄声欲问塞南事，只有年年鸿雁飞。
家人万里传消息，好在毡城莫相忆；
君不见咫尺长门闭阿娇，人生失意无南北。
初抵延长 其三
王权（清代）

固谓穷边苦，闻言更惨凄。此官非令长，与尔课耕犁。

谁使牛羊径，鞠为豺虎蹊。弓刀抛未得，节使尚征西。
摸鱼儿 邵清溪赋，效颦谩作
何梦桂（宋代）

把心期、半生孤负。玉堂元在何处。朱弦弹绝无人听，空操离鸾烈女。

遇不遇。休更问、悠悠世事都如许。人生草露。看百岁勋名，青铜鬓影，抚剑泪如雨。

知谁语。落落江空岁暮。人间一梦今古。雷塘十里斜阳外，野草寒鸦无数。

身世寓。聊尔耳、江山有恨谁堪付。冰心更苦。都说与梅花，参横月落，一醉且归去。
题鹡鸰图
韩驹（宋代）

有弟留南楚，经年不寄书。天涯数行泪，独对鹡鸰图。
点绛唇 其三 秋海棠
尤侗（清代）

空谷佳人，淡红衫子天然艳。风清露浅。脉脉凝啼眼。

恰似伤秋，清徙湖山遍。怜谁伴。重帘不捲。有个人肠断。
华下送文浦
司空图（唐代）

郊居谢名利，何事最相亲。渐与论诗久，皆知得句新。

川明虹照雨，树密鸟冲人。应念从今去，还来岳下频。
江西赵漕送丞相行状索挽诗 其一
韩淲（宋代）

叹息经邦志，恢洪发大魁。两宫传眷赏，诸老竞招徕。

雨露铨衡际，风云史馆开。宗英图一相，盛事却生哀。
病中 其四
文徵明（明代）

一病连三月，侵寻岁又更。人皆传已死，吾亦厌馀生。

发脱相将尽，耳虚时自鸣。安心是良药，此外复何营。
偈颂四首
释道济（宋代）

背倚寒岩，面如满月。
尽大地人，只见半截。
山中
丁西湖（清代）

金门待漏马嘶寒，月落宫墙未晓天。
争子莫教容易扫，恐伤一片惜花心。
题周宗祥绿阴清昼堂
邓雅（元代）

手种堂前树，经年长绿阴。午风眠处冷，昼日坐来深。

喜得山林趣，能知雅颂音。何当分半席，萧爽散尘襟。
支硎山十二咏 其九 待月岭
沈大本（明代）

入谷路已昏，远寺钟声歇。烟中人语喧，归樵待明月。
重建羊侯祠和王原叔句
贾黯（宋代）

古郡襄水阳，群山绕郛郭。
其间岘首者，羊公最所乐。
登临见洲渚，气象真磅礴。
公乎既已没，高碑此鑱凿。
庙食有遗像，当时盛丹雘。
到今仅千载，碑庙皆颓落。
乔木荒榛间，庙址存依约。
碑倒石屡易，文字免缺错。
我侯至之初，亭庙皆新作。
为诗道其意，风化思所托。
侯慕羊公心，仁政及物博。
将见襄阳治，与古相侔若。
排遍第四
曾布（宋代）

一夕还家醉，开户起相迎。为郎引裾相庇，低首略潜形。情深无隐。欲郎乘间起佳兵。

授青萍。茫然抚欢，不忍欺心。尔能负心于彼，于我必无情。熟视花钿不足，刚肠终不能平。假手迎天意，一挥霜刃。窗间粉颈断瑶琼。
长门怨
释居简（宋代）

拜月归来剪绛灯，误占灯喜望承恩。断魂薄命如初月，缺尽团团只一痕。
李咏萸学琴为录平沙落雁谱
牛焘（清代）

长空旅雁唳清秋，风雨无端话别愁。一曲潇湘君记取，分明鸿爪个中留。
耕叟
齐己（唐代）

春风吹蓑衣，暮雨滴箬笠。夫妇耕共劳，儿孙饥对泣。

田园高且瘦，赋税重复急。官仓鼠雀群，共待新租入。
庄弱翁挽诗二首 其二
张纲（宋代）

仕路青霄逼，还家白发生。一麾惊作梦，三径适幽情。

孰谓如兰契，先随逝水倾。送君悽断处，烟雨暗铭旌。
感怀二首 其一
纪坤（明代）

说剑谈兵二十年，不成一事已华颠。空虚渐悟芭蕉喻，解脱才参柏子禅。

几度远公邀入社，至今灵运未生天。近来又觉金经幻，只藉残花自在眠。
醉醒
黄景仁（清代）

梦里微闻薝卜香，觉时一枕绿云凉。夜来忘却掩扉卧，落月二峰阴上床。
菩萨蛮 其二 咏枕和友
毛奇龄（清代）

珊瑚镂枕珠阗细。盘云散泽香衣腻。枯压鬓边花，花红印一些。

与谁同转侧，绣出双鸂鶒。将枕付陈思。陈思思不思。
点绛唇
杨琬（清代）

小雨初收，野波清浅明如镜。荻花千顷。细响穿幽径。

半杵晨钟，欲被风吹冷。听来近。寺藏松顶，玉塔玲珑影。
次公山中有绿萼梅 其二
韩淲（宋代）

我亦篱前见野梅，殊非绿萼未全开。稀疏红颗多纤瘦，啼彻幽禽扑下来。
晨起
陆游（宋代）

客枕畏霜气，晓窗收月痕。
芸芸万物作，皎皎一心存。
老已忘开卷，贫犹力灌园。
儿孙能继此，亦足报君恩。
湖楼早起二首
江湜（清代）

其一
面湖楼好纳朝光，夜梦分明起辄忘。
但记晓钟来两寺，一钟声短一声长。

其二
湖上朝来水气升，南高峰色自崚嶒。
小船看尔投西岸，载得三人两是僧。
题徐氏书院
黄庭坚（宋代）

学书但学溪老鹅，读书可观樵父歌。
紫髯将军不复见，空余岩桂绿婆娑。
题英州金山寺壁
俞似（宋代）

莫遣鞲鹰饱一呼，将军谁志灭匈奴。
年来万事灰人意，只有看山眼不枯。
烛影摇红 其三 赋艾花
张炎（宋代）

巧结分枝黏翠艾。剪剪香痕，细把泥金界。小簇葵榴芳锦隘。

红妆人见应须爱。

午镜将拈开凤盖。倚醉凝娇，欲戴还慵戴。约臂犹馀朱索在。

梢头添挂朱符袋。
西菩寺三题 其一
释居简（宋代）

蹱息如龟小作巢，霜零竺子绿云交。六爻动著如云变，辄莫其中动一爻。
河中府追怀亡二兄及思永兴十二弟
晁说之（宋代）

表里山河季布州，我家兄弟忆同游。
芸香寂寞空青冢，绛帐飘同欲白头。
羁旅即今无好语，登临自古有高楼。
颇闻酬唱西岩在，阙里诸孙添我愁。
偕密因慧定两上人集海珠督造凭虚亭
梁元柱（明代）

亭子金光付草莱，菩提长自覆苍苔。何人愿志侵云结，此际乾坤特地开。

指点松林资宝筏，吐吞江气想琼台。登临剩有他年兴，半日凭阑已绝埃。
夜行船 见《林下词选》、《昭代词选》
方笙（清代）

春带愁来花事早。惜花心、又愁春老。一枕风声，半窗雨响，又是春英时了。

晓起捲帘心草草。又无端、被花相恼。燕苦香残，莺嫌艳冷，触拨闲情多少。
戏题指纹斗牛图
谢举廉（宋代）

左者前其角，右者后其足，
浼君双指螺，战此两觳觫。
草长水远日悠悠，不向桑间自在休。
蜗头尚可屠蛮触，壁上从今斗二牛。
元夕雨中偶成四绝奉寄东斋
陈起（宋代）

歌吹萧条灯火稀，况逢连夕雨垂垂。
黄堂景色非街市，应对山棚赋好诗。
龙王嫁女辞
杨维桢（元代）

小龙啼春大龙恼，海田雨落成沙炮。
天吴擘山成海道，鳞车鱼沙纷来到。
鸣鞘声隐佩锵琅，璚姬玉女桃花妆。
贝宫美人笄十八，新嫁南山白石郎。
西来态盈庆春婿，结子蟠桃不论岁。
秋深寄字湖龙姑，兰番庙下一双鱼。
句
曾几（宋代）

手自栽培千个竹，身常枕籍一床书。
寒食前一日行部过牛首山七首 其三
杨万里（宋代）

绵山恨骨已寒灰，尽禁厨烟肯更回。老病不禁馊食冷，杏花饧粥汤将来。
幼圃
杨万里（宋代）

寓舍中庭劣半弓，燕泥为圃石为墉。瑞香萱草一两本，葱叶蔊苗三四丛。

稚子落成小金谷，蜗牛卜筑别珠宫。也思日涉随儿戏，一径惟看蚁得通。
送赵良弼知广安军
冯山（宋代）

巴黔万山横楚封，洞庭碧海蛟龙宫。潜灵蓄秀天疏通，楚人自古多材雄。

江陵故都当其胸，人物萧爽驰英风。良弼崛起声其中，宏伟浑厚如山东。

才思婉娩春华融，论议慷慨无约丰。高步壮领辕不容，徊翔盘纡巫与嵩。

拿舟向蜀沿涪潼，嘉陵一曲城古充。鹰隼倒臂宁久笼，南荣霹雳醒愚聋。

归来破裳未及缝，籍才檄起如旋篷。瞿唐故交复相从，始适抱子今皆翁。

天真逍遥饮量洪，世事历遍诗尤工。有时语酣笑未终，环顾四坐皆虚空。

寒飙戚戚凌疏桐，去路山远秋溟濛。临老合散情易攻，岂免泪下如儿童。

髋髀始见斤斧功，鹓鸾一息荆棘丛。广安地卑局飞冲，席恐未暖行匆匆。

平时物理相磨砻，郡乐不在卑与崇。唱酬自可轻开忠，无事日夕翻邮筒。
达磨赞 其三
释广闻（宋代）

天寒京洛雪依然，三拜当时有底传。皇道无私太平日，行人犹说普通年。
和王明之雪
黄庭坚（宋代）

金母紫皇开寿域，炼成天地一炉沙。
千花乱发春无耐，万井交光月未斜。
贫巷有人衣不纩，北窗惊我眼飞花。
歌楼处处催沽酒，谁念寒生泣白华。
次秀野杂诗韵 其二
朱熹（宋代）

丽藻摛云锦，新章写陟釐。诗传国风体，兴发酒家旗。

见说难中圣，遥知但啜醨。盘餐杂鲑菜，那有蟹螯持。
次韵安民
周孚（宋代）

肺病侵陵倦出游，寒窗棐几即菟裘。百年忽忽从渠转，万事昏昏只么休。

学道几人能杜口，趋功谁子不焦头。留君试话人间事，翠竹黄花最耐秋。
二月十十五同赵景孟胡晋远游四明山
孙应时（宋代）

乍晴天宇莹无尘，短策轻衫发兴新。
过鸟一声如劝客，青山万兴总迎人。
回头便与氛埃隔，入眼真於水石亲。
尽意登临休计日，此行端不负芳春。
和耘老弟得铜龟韵
虞俦（宋代）

神龟又复化顽铜，块处潭心智莫穷。
岂悔刳肠游梦里，还羞曳尾向涂中。
波摇金色连山亦，星动瑶光彻夜红。
网送吾家占瑞应，向来左顾与今同。
述古 其十
黎遂球（明代）

曾参不杀人，慈母终下机。无兄云盗嫂，世事皆可疑。

因识秋胡妇，却金惭所之。冶容既若诲，何以规男儿。

皎洁美罗敷，曾来使君思。罗敷但采桑，使君岂无妻。

君子防未然，淑慎各自持。
题仿梅道人风雨竹二首
徐安生（明代）

夏月浑忘酷暑，堪爱酒杯棋局。
何当风雨齐来，打乱几丛新绿。

满拟岁寒持久，风伯雨师凌诱。
虽云心绪纵横，乱处君能整否？
送赵提干
叶适（宋代）

与君中外情偏厚，嗟我龙钟志已摧。
岂有寻常堕泥滓，不教宛转助负雷。
花枝买笑前村趁，柳带牵情别浦催。
细雨酒亭东望处，应将新语寄潮回。
句 其四
石懋（宋代）

浓开细细黄金蕊，间颇深深碧玉丛。
文仪别予赴会试风甚留宿拈韵赋此为赠
顾清（明代）

错指长云怪石尤，海天回首是瀛洲。飙轮未会三山驾，文笔先题五凤楼。

到手锦标堪一笑，临岐红烛且须留。前年六博非空兆，有待金羊送綵辀。
题周从龙养生图
刘克庄（宋代）

二图心悟非师传，子若通之可以仙。
欲向丹房供洒扫，老人炉灶坏多年。
过宿迁值河水泛决夹河皆成巨浸行百余里始入新河即景有作
董思凝（清代）

年年忧河决，六月浪深时。已逐鱼龙怒，还生禾稼悲。

雨来帆影重，风急棹声迟。曾识麻姑语，桑田会有期。
故明宫人杨氏度曲歌
宋祖昱（清代）

大明湖水年年绿，旁有佳人在空谷。沦落泥涂五十年，白发犹歌太平曲。

当时少小住山东，为选娥眉入后宫。初见黄门频指鹿，俄看朱邸倏飞龙。

真人御极安区夏，金瓯端拱无纤罅。复旦赓来拜手余，《南薰》鼓就垂裳暇。

宴坐朝元一事无，偶当承值奉欢娱。流传乐府翻《河满》，检点新声逐《念奴》。

玉熙宫里曾开宴，咬春燕九从游遍。郢雪流风拂彩衣，梁尘映烛飘纨扇。

曲好频移绣柱筝，歌成屡赐黄金钏。也识朝廷久晏安，偕赏风光共流转。

忽报潢池起弄兵，西来豺虎正纵横。那期大内弹琴罢，博得中原战鼓惊。

从此宸衷惨不乐，遏绝声音止弦索。过锦工师出教坊，投壶玉女闲官阁。

凤纸停呼菊部头，龙楼辍奏梨园乐。《水调》余音渐失亡，《霓裳》散序多零落。

今春憔悴复明春，扫殿焚香作散人。长睹君王忧赤子，谁令宫阙乱黄巾。

煤山夜半何仓卒，海棠落尽风萧瑟。阿监同时捧寿宫，千官不见朝温室。

无数红妆殉御沟，正拟相随复相失。太液沧波鹄下来，上阳花片莺衔出。

黄紽潜易内家妆，张掖门开急走藏。抛掷绮罗逃劫掠，迁延道路转寻常。

径别燕京适齐鲁，漂泊仍归故乡土。织布沤麻结比邻，采薪汲水支门户。

叠在衣箱不计年，深宫剩得当时谱。点拍依微宇画讹，宫商约略歌声苦。

错将天上紫云回，翻作人间《绿幺序》。不惜尊前发曼声，一曲将终泪如雨。

往昔繁华等逝川，尚余选侍在民间。三朝彤史谁能纪，一代红颜绝可怜。

老妇今年总迟暮，短艳长趋回非故。耳目神明久未衰，伶伦节奏迟偏误。

属和难教楚客闻，寻声漫遣周郎顾。夜雨凋残玉树花，浮云隔断苍梧路。

冬青枝上杜鹃啼，送堕胭脂不知数。我听清歌倍惨伤，白头宫女话兴亡。

天荒地老无穷恨，莫唱开元旧乐章。
竹枝词戏赠丘茂本
郑关（明代）

欲捲珠帘却下钩，愁来莫倚最高楼。堤边几许垂杨树，不为侬郎系去舟。
挽鹿伯可郎中二首 其二
朱熹（宋代）

畴昔东州路，音书仅一通。承颜终未遂，仰德竟何穷。

野哭悲能遽，岩居计莫同。关心九原路，无树不高风。
和正月二日游碑堂寺二首 其二
吕陶（宋代）

綵旗连道过重闉，却访僧居暂柅轮。平野一朝铺秀色，轻风十里散香尘。

此时燕赏须从俗，昨日阳和已发春。自古成都称美酒，细倾聊以度良辰。
题慈云阁
袁甫（宋代）

不见慈湖二十年，忧心如醉复如颠。
我来忽见慈云阁，恍若慈湖现我前。
幽情
陆游（宋代）

免归又破六年闲，每寄幽情烟水间。
清镜不藏新白发，芳樽犹惜旧朱颜。
一编蠹简心空在，百瓮寒齑债未还。
莫为岷峨劳梦想，故乡随分有名山。
闰月五日题武夷 其三
陈宓（宋代）

不知列岫何年有，应费神功妙剸裁。怪怪奇奇人莫问，娲皇曾把补天来。
梅花十绝
方岳（宋代）

日日寻梅未肯春，几番和月倚吟身。
一枝斜入丛篁裹，人不见渠渠见人。
闻虏乱有感
陆游（宋代）

前年从军南山南，夜出驰猎常半酣。
玄熊苍兕积如阜，赤手曳虎毛毵毵。
有时登高望鄠杜，悲歌仰天泪如雨。
头颅自揣已可知，一死犹思报明主。
近闻索虏自相残，秋风抚剑泪丸澜，雒阳八陵那忍说，玉座尘昏松柏寒。
儒冠忽忽垂五十，急装何由穿裤褶？羞为老骥伏枥悲，宁作枯鱼过河泣。
寄刘九
陈藻（宋代）

一生闭门不结交，汇缘遇我如同胞。
年年客里故人多，饮水逢君朱颜酡。
鹊去鸠来有空屋，牝乳雏飞无啄粟。
香火飘零甘死休，无辜怜我兄遭戮。
暗中魑魅籍姓名，我有朋俦等不足。
十事上心九事忘，一日囘首千日长。
谁登百丈岭，我到钟山傍。
登堂拜丘嫂，推手戏诸郎。
诸郎挽衣幼女亲，汝母磊落如吾人。
哀我若见韩氏孤，敬我宁知苏子贫。
吁嗟尺市谣，空道天属真。
襄阳蹋铜蹄 其二
王世贞（明代）

买得樊城酒，来醉襄阳伎。人道江波险，侬道是平地。
奉和立春游苑迎春应制
马怀素（唐代）

玄籥飞灰出洞房，青郊迎气肇初阳。仙舆暂下宜春苑，

御醴行开荐寿觞。映水轻苔犹隐绿，缘堤弱柳未舒黄。

唯有裁花饰簪鬓，恒随圣藻狎年光。
经南园书院废址有怀葛无奇侍御
陈子升（明代）

周家柱史汉廷威，绣服风流天下稀。湖上鸳鸯香阁锁，南中翡翠笔床飞。

栖乌几树当城出，避马何人醉月归。惆怅輶轩采风往，白云歌断越山薇。
乐间园为同年夏如山赋十二首 其七 天香屏
顾清（明代）

结湘筠兮玲珑，交桂枝兮隐隐丛丛。玉叶兮金英，来清芬兮远风。

将书香兮此类，嗣云仍兮无穷。
冰壶亭
赵汝譡（宋代）

孰是群动主，天机在灵关。
深居默自照，瑕垢宁得干。
昭昭素丝义，幕佐实郡端。
身洁吏所贵，心精士其难。
请将秋月拟，亦作冰壶观。
定王台
戴复古（宋代）

长沙米换长安土，筑此崔嵬寄远观。
客子登台千载后，倚栏亦欲望长安。
昨非
顾印愚（清代）

早岁耽吟何所依，旅行无著客怀归。三百篇后有今体，五十年来知昨非。

天女织绡新杼轴，伶官识曲古弦徽。登高毕竟谁能赋，比喻相参托兴微。
望九华山
柴夔（唐代）

九华如剑插云霓，青霭连空望欲迷。北截吴门疑地尽，

南连楚界觉天低。龙池水蘸中秋月，石路人攀上汉梯。

惆怅旧游无复到，会须登此出尘泥。
今年暑气甚剧六月二十八日初伏之末风雨甚横
晁说之（宋代）

庚暑既云初，甲运将复浃。
正当相火行，如持溽土□。
炎炽及云霄，烦燠况仆妾。
皇天不胜毒，一日思自惬。
箕毕靡遑舍，巢穴徒更讋。
雨脚压嶙峋，风威振嶻嶪。
滂沱驱鬼神，庭除觅舟楫。
扶摇百年木，斩馘一瞬捷。
岂容壶蚁蠹，谅搜芥龙厌。
我屋茅何支，彼田禾已躐。
简编恨枯槁，纵横恣涾浥。
泉酌便无情，汤饼谁为饁。
亟欲撝絺綌，从此正经蹀。
矫首凌鹤翔，奋身脱鸢跕。
宁知不亹亹，俄觉复烨烨。
强阴难节制，衰阳易威胁。
蕴隆增几倍，怫郁起重叠。
蝗阵暂侜张，谷根自安贴。
蜩狂噪百尺，鸠惭劳两颊。
我亦闷赋诗，欲语而胆怯。
斗草
马如玉（明代）

撷翠游芳陌，搴英度翠池。
戏争人胜负，惊散蝶雄雌。
莫折忘忧草，偏怜蠲忿枝。
缤纷宁健羡，终委道旁泥。
江州晚眺
钱良择（清代）

船泊浔阳日未西，琵琶亭上检留题。六朝帆影飞鸥鹭，九派江声动鼓鼙。

逐客隐君踪迹尽，战云歌月古今迷。匡庐苍翠浮空出，饱看还嫌面目低。
晨风
佚名（先秦）

鴥彼晨风，郁彼北林。未见君子，忧心钦钦。如何如何，忘我实多！
忧有苞栎，隰有六驳。未见君子，忧心靡乐。如何如何，忘我实多！
忧有苞棣，隰有树檖。未见君子，忧心如醉。如何如何，忘我实多！
瞿唐峡
张衍懿（清代）

历数西南险，瞿唐自古闻。水从天上落，路向石中分。

如马惊秋涨，哀猿叫夕曛。乘流千里疾，回首万重云。
偈颂二十一首
释坚璧（宋代）

参禅须是铁汉，著手心头便判。
直趣无上菩萨，一切是非莫管。
忆滁州幽谷
欧阳修（宋代）

滁南幽谷抱千峰，高下山花远近红。
当日辛勤皆手植，而今开落任春风。
主人不觉悲华发，野老犹能说醉翁。
谁与援琴亲写取，夜泉声在翠微中。
履道新居二十韵
白居易（唐代）

履道坊西角，官河曲北头。林园四邻好，风景一家秋。

门闭深沈树，池通浅沮沟。拔青松直上，铺碧水平流。

篱菊黄金合，窗筠绿玉稠。疑连紫阳洞，似到白蘋洲。

僧至多同宿，宾来辄少留。岂无诗引兴，兼有酒销忧。

移榻临平岸，携茶上小舟。果穿闻鸟啄，萍破见鱼游。

地与尘相远，人将境共幽。泛潭菱点镜，沉浦月生钩。

厨晓烟孤起，庭寒雨半收。老饥初爱粥，瘦冷早披裘。

洛下招新隐，秦中忘旧游。辞章留凤阁，班籍寄龙楼。

病惬官曹静，闲惭俸禄优。琴书中有得，衣食外何求。

济世才无取，谋身智不周。应须共心语，万事一时休。
鹧鸪天·春入江梅破晚寒
佚名（宋代）

春入江梅破晚寒。冻枝惊鹊语声乾。离愁满抱人谁问，病耳初闻心也宽。风细细，露珊珊。可堪驿使道漫漫。斜梢待得人来後，簪向乌云仔细看。
夜起西山草堂口占别吴又札梁颙若梁亮圃
陈恭尹（清代）

无成三十老渔蓑，旧国深惭此屡过。生计未知何事好，诗篇唯觉别人多。

高城晓角收凉月，岐路西风长白波。犹幸交亲不相弃，夜烧银烛为悲歌。
送蜀客
张祜（唐代）

楚客去岷江，西南指天末。平生不达意，万里船一发。

行行三峡不，十二峰顶月。哀猿别曾林，忽忽声断咽。

嘉陵水初涨，岩岭耗积雪。不妨高唐云，却藉宋玉说。

峨眉远凝黛，脚底谷洞穴。锦城昼氲氲，锦水春活活。

成都滞游地，酒客须醉杀。莫恋卓家垆，相如已屑屑。
荔枝叹三首
曹学佺（明代）

矫羞十五闭房栊，风雨无端妒守宫。
玉镜台前倚惆怅，郎家不送荔枝红。
寄题栗亭县名嘉亭
贺铸（宋代）

少陵昔避地，幽栖凤皇川。
始愿获其所，赋诗此终焉。
睠彼美林麓，荫膏腴上田。
阳坡饶垂珠，阴谷繁玉延。
长鑱勤采劚，服食攀飞仙。
兵祲夺和气，力耕无善年。
林垧开冰雪，旬浃断庖烟。
呜呼歌七章，暮节西南迁。
环堵久芜没，斯亭名尚传。
茂宰怆怀古，增崇殊过前。
雕甍揭长帘，下容十客筵。
嫩岚隔春丛，清竹鸣夏蝉。
风月有高兴，写之武城弦。
狂客属尪废，驽筋难强鞭。
何暇远登览，但哦鲸海篇。
尚苦八口累，依稀同曩贤。
余龄寄幻境，未断东西绿。
江淮米价平，一舸去悠然。
幸此岁丰乐，浮游吾所便。
异时访陈躅，复使後人怜。
沔县道中
李德仪（清代）

沔水秋风路，依依客骑过。稻花村舍近，杨柳钓篷多。

云影随双桨，岚光润一蓑。津楼逢雨霁，乡梦落烟波。
秋日感事
吴融（唐代）

一叶飘然夕照沈，世间何事不经心。几人欲话云台峻，

独我方探禹穴深。鸡檄固应无下策，鹤书还要问中林。

自怜情为多忧动，不为西风白露吟。
秦淮竹枝词 其三
周在浚（清代）

北人才得解征鞍，也学吴侬事事酸。金碗银盘都不用，素磁月下试龙团。
立秋日同渔沁若水麓亭升岩池上小饮彻夜
陈观永（清代）

开樽呼酒伴，为爱此亭幽。风雨驱残暑，乾坤动早秋。

乡心分近远，雁影信沈浮。更漏山城罢，清商引棹讴。
菩萨蛮（可人梅轴）
赵师侠（宋代）

琼英为惜轻飞去。可人妙笔移缣素。潇洒向南枝。永无开谢时。

闺房难并秀。自是春风手。何必问逃禅。人间水墨仙。
明日复赋
苏辙（宋代）

放舟城西南，却向东南泊。
朝来雨新霁，白水浸城脚。
古汴多流苴，清泗亦浮沫。
平吞百涧暴，灭尽三洪恶。
游人不胜喜，水族知当乐。
舟行野凫乱，网尽修鳞跃。
香醪溜白蚁，?会缕填花萼。
人生适意少，一醉皆应诺。
同游非偶然，后会未前约。
简书尚见宽，行日为公却。
江州寒食
董嗣杲（宋代）

殊乡寒食亦风柔，桃李在香掩燕楼。
周子墓头谁拜扫，岳家园里自嬉游。
云连阃节旌旗暗，水泛商船鼓笛浮。
江国日长饶客思，不知何事阻归谋。
十禽言 其五
张萱（明代）

姑恶姑恶，问姑何事恶。不恨父母嫁我贫，但恨丈夫娶我错。

东母妇贤姑亦良，妇家原是□□□。□都好，都好莫问媸与妍，不知白与皂。

从人呼马复呼牛，任君恩报与仇报。多计较，多烦恼，人易老，青铜镜子须常照。

从今只放肚皮宽，逢人且道声声好。
夜行
陆游（宋代）

红藤拄杖扶衰病，村北村南破夜行。
闲绕长堤逐萤火，戏临荒沼问蛙声。
倦游但有笭箵兴，久客真谙笭箵情。
安得故人同一醉，三更城上看河倾。
溪山小隐和胡虚白韵
贡性之（元代）

我闻神仙之国伐毛兼洗髓，远在西海西边蓬莱之弱水。

我生有梦不可到，髣髴君家画图里。溪流冷浸玻瓈天，层峦叠嶂含云烟。

渡头杨柳绿如染，洞口桃花红欲燃。老夫已借过眉杖，来听松泉弄幽响。

云中鸡犬知几家，胡麻已熟雕胡掌。此中此乐何纡馀，赴陇无烦来鹤书。

便欲相从学耕钓，细和山声同水调。
范殿丞通判秦州
梅尧臣（宋代）

天水出名马，多称黄金羁。
正值羌已和，边草复离离。
乘肥固未失，所蕴不得施。
主人本燕客，宁独事书讨。
志尚功名间，管乐犹一时。
去去勿复道，磊落为男儿。
和胡观光
王庭圭（宋代）

伊昔桥门盛，环观壁水春。一鸣先折桂，百拙误谋身。

憔悴湘江先，淹留京洛尘。思归缘竹鹤，静念愧朝绅。

顾我蓬蒿贱，逢君海岱珍。赠言多溢美，秀气发清淳。

本出东皋裔，元非水北人。山灵回俗驾，幕府盛谈宾。

骏骨千金重，沙鸥万里驯。人生各有趣，忍负接䍦巾。
秋日自广至韶江行有作 其十五
屈大均（明代）

不愁舟碎瞿唐石，爱触中流滟滪来。象马丛中穿一发，篙篙相接斗惊雷。
和高抚州用韵相招
项安世（宋代）

能使邦人保里闾，不能一日自安居。
废兴何敢于人怨，温饱从来作计疏。
旧景陆公新景贺，大题诗句小题庐。
殷殷唤我江西去，只用官船不用车。
批养性存心二说
宋理宗（宋代）

方寸中涵一太虚，操存须用养工夫。
莹然镜净无纤翳，一性融明万理俱。
寄孙元忠 其十一
孔平仲（宋代）

玉几由来天北极，云近蓬莱常五色。五更三点入鹓行，朝回君是同舍客。

岂意出守江城居，此身已愧须人扶。青眼高歌望吾子，早据要路岂捐躯。
寄顾荃士太史
何其超（清代）

见日值君病，别来弥复思。闭门晚花落，曳杖青山期。

世味归田录，秋怀愈疟诗。故人如问讯，心事岳云知。
句
王珪（宋代）

摇摇墙头花，脉脉含幽姿。
晚出左掖
杜甫（唐代）

昼刻传呼浅，春旗簇仗齐。退朝花底散，归院柳边迷。

楼雪融城湿，宫云去殿低。避人焚谏草，骑马欲鸡栖。
宿报恩寺精舍
畅当（唐代）

钟梵送沈景，星多露渐光。风中兰靡靡，月下树苍苍。

夜殿若山横，深松如涧凉。羸然虎溪子，迟我一虚床。

杳杳空寂舍，濛濛莲桂香。拥褐依西壁，纱灯霭中央。
命鹿
张镃（宋代）

双鹿林泉友，新居后我成。
角低方长旺，斑嫩未分明。
濯濯菰塘晚，呦呦草迳晴。
仙畴吾种玉，汝辈耦而耕。
怀仲子病目
袁说友（宋代）

秋日家乡远，西风去雁迟。
小儿应药喜，老父数归期。
昨夜三江梦，今朝五字诗。
至情如饮水，冷暖自深知。
题名画大观册 其十二 方方壶仿米襄阳夏山烟雨
弘历（清代）

山嫌露体缀云衣，云处翻疑山是非。谁教石畔灵根动，酿作人间细雨霏。
昭平舟中寄东墅兄五十一
黄钥（明代）

郁葱佳气下蓬莱，甲子初周五十回。先世箕裘承祖父，高堂綵服戏婴孩。

家山此日悬千里，寿酒何时举一杯。寄语东篱旧黄菊，好存晚节待归来。
望云诗为常德新赋
凌云翰（元代）

慈母音容阻见闻，举头何处是并汾。心思白发千茎雪，目极青天万里云。

寒逐晓鸦采点点，暖随春雁去纷纷。八年不作斑衣舞，日下空瞻五色文。
和孙邦求 其四
李正民（宋代）

结友何殊杵臼间，旧游重话发清欢。西江候月愁宵永，南郭寻梅耐岁寒。

老笔尚凌游猎赋，刚肠宜戴触邪冠。鹗书屡上初无补，宣室咨询待夜阑。
水龙吟·同德秀游盘谷
元好问（金朝）

接云千丈层崖，古来此地风烟好。青山得意，十分浓秀，都将倾倒。可恨孤峰，几回空见，松筠枯槁。自都门送别，膏车秣马，谁更问，一作闻盘中道。
我爱陂塘南畔，小川平、横冈回抱。野麋山鹿，平生心在，长林丰草。婢织奴耕，岁时供我，酒船花灶。把人间万事，从头放下，只山中老。
闻陈荆山方伯病免
赵南星（明代）

解组亦常言，斯人何其果。
才见北来鸿，俄闻南下舸。
故人俱还山，酒钱谁寄我。
嗟彼四海人，何限不举火。
拯物岂不怀，仕路方坎坷。
朱颜俗所轻，空自怜婀娜。
同心渺天末，难鼓山阴柁。
酌我犀角杯，遥思浇磊砢。
吾兄文夫宦游天台余将官於江左不胜感离之情
王淹（宋代）

安道乐东山，少游志乡里。
二龙各同渊，屈信有彼此。
何年金华客，异世赤松子。
此谋非人决，头颅当自揣。
寄怀晓沧上杭兼示族人 其四
丘逢甲（清代）

漠漠江湖梦，秋心落百蛮。藜床支北海，棋局隐东山。

沧海波无极，浮云影自閒。汀州有芳草，愁采白蘋还。
寄吴冲卿二首
王安石（宋代）

塞垣花气欲飞浮，眼底纷纷绿渐抽。
悠远山川嗟我老，急难兄弟想君愁。
旧知白日诸曹满，试问红灯几客留。
时节只应无意思，亦如何路判春休。
浣溪沙 其二
莫将（宋代）

归梦悠扬见未真。绣衾恰有暗香薰。五更分得楚台春。
次韵和渊明饮酒诗二十首 其二十
李纲（宋代）

举世人事伪，惟酒存天真。饮多不如少，饮醨不如醇。

借问何以不，每醉意每新。笑指黄金罍，是中可逃秦。

糠秕铸尧舜，万世同埃尘。二豪侍坐侧，议论徒慇勤。

我读古人书，独与渊明亲。北窗傲羲皇，桃源将问津。

膝横无弦琴，头著漉酒巾。我醉君且去，为已非为人。